b'\n_START_ARTICLE_\nAlgirdas Petrusevi\xc4\x8dius\n_START_SECTION_\nBiografija\n_START_PARAGRAPH_\n1943\xe2\x80\x931951 m. mok\xc4\x97si Kauno Vinco Kudirkos pradin\xc4\x97je bei 4-ojoje vidurin\xc4\x97je mokykloje. 1955 m. baig\xc4\x97 Kauno politechnikum\xc4\x85._NEWLINE_1953\xe2\x80\x931956 m. Kauno pogrind\xc5\xbeio organizacijos \xe2\x80\x9eGele\xc5\xbeinis Vilkas\xe2\x80\x9c vado pavaduotojas. 1956 m. vasario 16 d. Kaune, b\xc5\xabdamas \xe2\x80\x9eGele\xc5\xbeinio Vilko\xe2\x80\x9c b\xc5\xabrio, kovojusio su okupantais, vado pavaduotoju i\xc5\xa1k\xc4\x97l\xc4\x97 Lietuvos trispalv\xc4\x99 Kauno Rotu\xc5\xa1\xc4\x97s aik\xc5\xa1t\xc4\x97je, \xc5\xa0v. Pranci\xc5\xa1kaus Ksavero (j\xc4\x97zuit\xc5\xb3) ba\xc5\xbeny\xc4\x8dios bok\xc5\xa1te. Suimtas atsi\xc5\xa1audymo metu, nuteistas, kalintas Sibire. Du kartus i\xc5\xa1 ten b\xc4\x97go, ap\xc5\xa1audytas, buvo su\xc5\xbeeistas, neteko rankos. Kal\xc4\x97jo Mordovijos, Ozerlago, Vladimiro lageriuose. \xc4\xae Lietuv\xc4\x85 gr\xc4\xaf\xc5\xbeo 1968 m._NEWLINE_1968\xe2\x80\x931971 m. dirbo Kauno II statybos valdybos meistru, darb\xc5\xb3 vykdytoju. 1971\xe2\x80\x931975 m. Sviesto ir s\xc5\xabri\xc5\xb3 instituto Lietuvos filialo vyriausiasis in\xc5\xbeinierius. 1975\xe2\x80\x931986 m. Lietuvos liaudies buities muziejaus prie\xc5\xa1gaisrin\xc4\x97s apsaugos darbuotojas._NEWLINE_1990\xe2\x80\x931993 m. Kra\xc5\xa1to apsaugos departamento \xe2\x80\x9eVytis\xe2\x80\x9c ginkl\xc5\xb3 baro vir\xc5\xa1ininkas. Suk\xc5\xabr\xc4\x97 Lietuvos armijai pistoletus-kulkosvaid\xc5\xbeius Vytis-1, Vytis-2, Vytis-3, skirtus kovai partizaninio karo s\xc4\x85lygomis, puolam\xc4\x85sias bei ginam\xc4\x85sias granatas, o su kolegomis \xe2\x80\x93 ir min\xc5\xb3 modelius. Nuo 1994 m. Kra\xc5\xa1to apsaugos ministerijos motorizuotosios p\xc4\x97stinink\xc5\xb3 divizijos technikos parko bud\xc4\x97tojas. 1996 m. gegu\xc5\xbe\xc4\x97s m\xc4\x97n. i\xc5\xa1rinktas Lietuvos kariuomen\xc4\x97s k\xc5\xabr\xc4\x97j\xc5\xb3 savanori\xc5\xb3 s\xc4\x85jungos pirmininku._NEWLINE_1996\xe2\x80\x932000 m. kadencijos Seime priklaus\xc4\x97 T\xc4\x97vyn\xc4\x97s s\xc4\x85jungos (Lietuvos konservatori\xc5\xb3) frakcijai, s\xc4\x85jungos Kauno skyriui, buvo Seimo Nacionalinio saugumo ir gynybos komiteto nariu. _NEWLINE_1997 m. apdovanotas Lietuvos kariuomen\xc4\x97s k\xc5\xabr\xc4\x97j\xc5\xb3 savanori\xc5\xb3 medaliu, 1998 m. Vy\xc4\x8dio Kry\xc5\xbeiaus 4-ojo laipsnio ordinu. _NEWLINE_Gr\xc4\xaf\xc5\xbe\xc4\x99s \xc4\xaf Lietuv\xc4\x85 u\xc5\xbesi\xc4\x97m\xc4\x97 ir juvelyro veikla, yra tautodailininkas. Daugelio tautodailinink\xc5\xb3 parod\xc5\xb3 dalyvis, personalini\xc5\xb3 parod\xc5\xb3 Kaune, Vilniuje autorius._NEWLINE_Po 2006 m. lapkri\xc4\x8dio 10 d. bei 2007 m. vasario m\xc4\x97n. teismo pos\xc4\x97d\xc5\xbei\xc5\xb3 nuteistas 4 metams laisv\xc4\x97s at\xc4\x97mimo, apkaltinus neteis\xc4\x97tu disponavimu ginklais po VSD operacijos pagal nusikalstamos veiklos model\xc4\xaf. Nuosprendis panaikintas Auk\xc5\xa1\xc4\x8diausio teismo sprendimu, nusta\xc4\x8dius, kad teis\xc4\x97jas Kaune netur\xc4\x97jo \xc4\xafgaliojim\xc5\xb3 bylai. Po to teisena prad\xc4\x97ta i\xc5\xa1 naujo.'